થોડા સમય પહેલાં પ્રિયંકા ચોપડાની ડુપ્લિકેટ ફિટનેસ-બ્લૉગર નવપ્રીત બંગાએ ઇન્ટરનેટ પર ખૂબ જ ધૂમ મચાવી હતી અને હવે ટીવી-ઍક્ટ્રેસ મૌની રૉયની ડુપ્લિકેટ ક્રિષ્ના મુખરજી ધૂમ મચાવી રહી છે. જોકે ક્રિષ્ના પણ એક ટીવી- ઍક્ટ્રેસ જ છે અને તે હાલમાં ‘યે હૈ મોહબ્બતેં’માં કામ કરી રહી છે. નવાઈની વાત એ છે કે મૌની અને ક્રિષ્ના બન્ને મિત્રો છે. બન્નેના ફોટો સાથે હોય તો નક્કી કરવું મુશ્કેલ છે કે કઈ હિરોઈન કઈ છે. ક્રિષ્નાને ઘણા લોકો એવું કહે છે કે તે મૌની જેવી દેખાય છે, પરંતુ મૌનીને ક્રિષ્નામાં કોઈ સામ્ય નથી લાગતું. જોકે ક્રિષ્નાને મૌની સાથે જુડવાનો રોલ ઑફર કરવામાં આવે તો તે એ ભજવવા માટે ખૂબ જ ઉત્સાહી છે.